ΓΡΑΠΤΗ ΕΡΩΤΗΣΗ E-1280/98

υποβολή: Daniela Raschhofer (NI) προς την Επιτροπή

(29 Απριλίου 1998)

Θέμα: Επιπτώσεις της Ατζέντα 2000 στην Κοινότητα των 15

Ευχαριστώ θερμώς για την απάντησή σας Ε-0395/98(1) της 19ης Μαρτίου 1998. Δεδομένου ότι η ερώτησή μου δεν απαντήθηκε σε ικανοποιητικό βαθμό, είμαι υποχρεωμένη να επαναθέσω στην Επιτροπή τα ακόλουθα ερωτήματα:

Έρευνήθηκε ποιες επιπτώσεις θα έχει η προς ανατολάς διεύρυνση στην κατάσταση της αγοράς εργασίας στην Κοινότητα των 15, ειδικότερα δε στην παραμεθόριο περιοχή της Αυστρίας, και, εάν ναι, πώς μπορεί να λάβει κανείς γνώση των σχετικών πορισμάτων;

Έρευνήθηκε ποιες επιπτώσεις θα έχει η προς ανατολάς διεύρυνση στην εξέλιξη των αμοιβών στην Κοινότητα των 15, ειδικότερα δε στην παραμεθόριο περιοχή της Αυστρίας, και, εάν ναι, πώς μπορεί να λάβει κανείς γνώση των σχετικών πορισμάτων;

Έρευνήθηκε ποιες θα είναι οι επιπτώσεις της προς ανατολάς διεύρυνσης σε σχέση με τα μεταναστευτικά ρεύματα στην Κοινότητα των 15 και, εάν ναι, πώς μπορεί να λάβει κανείς γνώση των σχετικών πορισμάτων;

Έρευνήθηκε πόσοι πολίτες από τις υποψήφιες για ένταξη χώρες θα αναζητήσουν εργασία στην Κοινότητα των 15, ειδικότερα δε στις παραμεθόριες περιοχές της Αυστρίας, και πόσοι από αυτούς επιθυμούν να εγκατασταθούν, και, εάν ναι, πώς μπορεί να λάβει κανείς γνώση των σχετικών πορισμάτων;

Έρευνήθηκε ποιες επιπτώσεις θα έχει η προς ανατολάς διεύρυνση στους επιμέρους κλάδους της οικονομίας στην Κοινότητα των 15, ειδικότερα δε στην παραμεθόριο περιοχή της Αυστρίας, και, εάν ναι, πώς μπορεί να λάβει κανείς γνώση των σχετικών πορισμάτων;

Έρευνήθηκε ποιες επιπτώσεις θα έχει η προς ανατολάς διεύρυνση στην εσωτερική ασφάλεια της Κοινότητας και στην ασφάλεια της Αυστρίας, και, εάν ναι, πώς μπορεί να λάβει κανείς γνώση των σχετικών πορισμάτων;

Σε περίπτωση που δεν έχουν πραγματοποιηθεί έρευνες για τα ανωτέρω θέματα, πού οφείλεται αυτό;

Απάντηση του κ.Van den Broek εξ ονόματος της Επιτροπής

(9 Ιουνίου 1998)

Η Επιτροπή ανέφερε στην απάντησή της προς τη γραπτή ερώτηση Ε-395/98 του αξιότιμου μέλους, τις επιπτώσεις της διεύρυνσης στην ευρύτερη οικονομική ανάπτυξη της Κοινότητας, θέμα το οποίο τεκμηριώνεται εκτενώς στην "μελέτη αντίκτυπων" της Ατζέντας 2000(2), η οποία κοινοποιήθηκε στο Κοινοβούλιο αμέσως μετά την έκδοσή της από την Επιτροπή.

Όσον αφορά τις επιπτώσεις της διεύρυνσης στις περιοχές της Κοινότητας που συνορεύουν με τα σημερινά ανατολικά κράτη - δηλαδή τη μεθοριακή περιοχή που εκτείνεται από το Stettin έως την Τεργέστη και τη Βόρειο Ελλάδα, όταν θα προσχωρήσει η Βουλγαρία - η Επιτροπή δεν έχει αναλάβει λεπτομερή ανάλυση όπως ζητείται στην ερώτηση. Θα ήταν πολύ δύσκολο να πραγματοποιηθούν σοβαρές προβλέψεις σχετικά με το επίπεδο των μισθών στα νέα κράτη μέλη (επίσης λόγω του γεγονότος ότι οι ημερομηνίες προσχώρησης δεν είναι γνωστές με βεβαιότητα), ή σχετικά με τα κύματα μετανάστευσης στις μεθοριακές περιοχές (οι προβλέψεις όσον αφορά την απασχόληση γιάυτήν την αβέβαιη περίοδο είναι δύσκολες και οι συνθήκες προσχώρησης ενδεχομένως να περιλαμβάνουν μακροπρόθεσμες περιόδους μετάβασης κατά τις οποίες να περιορίζεται η ελεύθερη κυκλοφορία των εργαζομένων). Επίσης, όσον αφορά την ερώτηση σχετικά με τις προβλέψεις για την εγκληματικότητα, αυτές δεν είναι δυνατό να πραγματοποιηθούν με κάποια λογική ακρίβεια.

(1) EE C 304, 2.10.1998, 91.

(2) COM(97)2000 τελικό.